

Ražošanas un biroju ēkas Ventspils Augsto tehnoloģiju parks 4, Ventspils un tai piesaistītā zemes gabala daļas nomas tiesību mutiskas izsoles 
NOLIKUMS

1. Vispārīgie noteikumi 

1.1. Šis izsoles nolikums (turpmāk – Nolikums) nosaka kārtību, kādā mutiskā izsolē tiks piešķirtas nomas tiesības uz ražošanas un biroju ēku Ventspils Augsto tehnoloģiju parks 4, Ventspils un ar to funkcionāli saistītā zemes gabala Ventspils Augsto tehnoloģiju parks 4, Ventspils (kadastra numurs 27000270273), daļu 8203,80 m2 platībā ar kadastra apzīmējumu 27000270273.
1.2. Izsoli organizē iznomātājs (turpmāk – Iznomātājs): Ventspils valstspilsētas pašvaldības (turpmāk – Ventspils pašvaldība) iestāde “Ventspils osta”, reģistrācijas numurs 40900035086, ar juridisko adresi Ostas iela 23, Ventspils, LV-3601, ventspils.osta@ventspils.lv, tālrunis 63624323, kontaktpersona (turpmāk – Iznomātāja kontaktpersona): Juris Tovstuļaks (tālr. 63624323, e-pasts: juris.tovstuļaks_vo@ventspils.lv).
1.3. Izsoli rīko Ventspils pašvaldības nekustamā īpašuma izsoles komisija (turpmāk – Izsoles komisija), kas darbojas uz Ventspils pašvaldības izpilddirektora 2022.gada 16. maija rīkojuma Nr. 1-19/104 pamata. Izsole tiek rīkota, pamatojoties uz Ministru kabineta 2018. gada 20. februāra noteikumiem Nr. 97 „Publiskas personas mantas iznomāšanas noteikumi”. 
1.4. Izsoles mērķis ir iznomāt ražošanas un biroju ēku Ventspils Augsto tehnoloģiju parks 4, Ventspils un tai piesaistītā zemes gabala daļu par augstāko nomas maksu nomniekam, kas veiks komercdarbību projekta Nr. 6.1.1.3/2/26/A/013 “Ražošanas ēkas izbūve Ventspils Augsto tehnoloģiju parks 4, Ventspils” (turpmāk – Projekts) ietvaros un sniegs ieguldījumu investīcijas mērķu (Nolikuma 3.pielikums) sasniegšanā  (turpmāk – Investīciju plāns) saskaņā ar Darbības programmas Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.3. pasākuma ”Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku” nosacījumiem 
.
1.5. Izsoles priekšmets ir Projekta ietvaros paredzētās ražošanas un biroju ēkas (Projektā telpu kopējā platība 4429,2 m2) Ventspils Augsto tehnoloģiju parks 4, Ventspils (turpmāk – Ražošanas ēka) un tai piesaistītā nekustamā īpašuma Ventspils Augsto tehnoloģiju parks 4, Ventspils un ar to funkcionāli saistītā zemes gabala Ventspils Augsto tehnoloģiju parks 4, Ventspils (kadastra numurs 27000270273), daļu 8203,80 m2 platībā (turpmāk Ražošanas ēka un zemes gabala daļa kopā – Nomas objekts), nomas tiesības (turpmāk – Nomas tiesības):
1.5.1. Nomas objekta izvietojums – Nolikuma 1.pielikums (saite);
1.5.2. Nomas objekta Ražošanas ēkas iznomājamā platība un piesaistītā zemes gabala daļa tiks precizēta pēc Ražošanas ēkas nodošanas ekspluatācijā un kadastrālās uzmērīšanas veikšanas.

1.6. Nomas objekta sastāvs:
1.6.1. ar Ražošanas ēku saistītā teritorija – zemes gabala daļa atbilstoši Ražošanas ēkai un tai pieguļošajai teritorijai ~ 8203,20 m2 platībā Ventspils Augsto tehnoloģiju parks 4, Ventspils, kadastra numurs 27000270273, kadastra apzīmējums 27000270273;

1.6.2. Ražošanas ēka (saskaņā ar Nolikuma 1. pielikumu) ar kopējo platību 4435,5 m2, kas sastāv no:
	Telpu veids
	1. stāvs, m2
	2. stāvs, m2

	Koplietošanas telpas (kāpņu telpa, vertikālais pacēlājs)
	51,6
	7,5

	Tehniskās telpas (tehniskā telpa, apkopēju telpa, VAS telpas)
	109,7
	62,6

	Ražošanas telpas (ražošanas telpa, ģērbtuves, labierīcības u.c.)
	3842,0
	3,4

	Biroja telpas
	0
	352,4

	Kopā
	4429,2 m2


1.7. Ventspils teritorijas plānojumā zemes gabala funkcionālais zonējums (plānotā (atļautā) izmantošana) noteikts kā rūpniecības teritorija (R). Zemes gabalam Valsts zemes dienesta Nekustamā īpašuma valsts kadastra informācijas sistēmā noteiktais nekustamā īpašum lietošanas mērķis ir rūpnieciskās ražošanas uzņēmumu apbūve (kods: 1001). 

1.8. Nomas objekts tiek iznomāts Nomniekam Investīciju plānā (Nolikuma 3. pielikums) paredzētās komercdarbības veikšanai, sekmējot darba vietu ar augstu pievienoto vērtību un uz eksportu orientētu darba vietu radīšanu, kā arī veikt nefinanšu investīcijas savos nemateriālajos ieguldījumos un pamatlīdzekļos.
1.9. Izsoles veids – mutiska pirmā izsole ar augšupejošu soli.
2. Izsoles sākumcena un nomas līguma termiņš

2.1. Ņemot vērā sertificēta nekustamā īpašuma vērtētāja novērtējumu, izsoles nosacītā maksa par Nomas objekta nomu (turpmāk – Izsoles sākumcena) bez pievienotās vērtības nodokļa (turpmāk – PVN) ir 3,30 EUR/m2 (trīs euro 30 centi) par telpu nomu mēnesī.
2.2. Papildus nosolītajai nomas maksai tiks iekļauta maksa par zemes nomu 50,10 EUR (piecdesmit euro 10 centi) bez PVN par zemes gabala daļas platību mēnesī. Zemes nomas maksa var tikt mainīta atbilstoši Ministru kabineta noteikumiem par publiskas personas zemes nomu.

2.3. Izsoles solis ir 0,05 EUR/m2.
2.4. Izsoles uzvarētājs ir pretendents, kurš atbilst Nolikumā noteiktajiem nosacījumiem un izsolē ir piedāvājis augstāko maksu par Nomas tiesībām (turpmāk – Nomnieks).
2.5. Ar Nomnieku tiks slēgts nomas līgums (Nolikuma 4.pielikums) (turpmāk – Nomas līgums). Paredzamais Nomas līguma termiņš ir 30 (trīsdesmit) gadi, ar iespēju termiņu pagarināt normatīvajos aktos noteiktajā kārtībā, ja tas noteikts normatīvajos aktos.
2.6. Nomas maksu par jaunuzcelto Ražošanas ēku Nomnieks maksā sākot ar nākamo dienu, kad Iznomātājs ir pieņēmis ekspluatācijā Ražošanas ēku, t.i., ir parakstīts normatīvajos aktos noteiktais akts par ēkas pieņemšanu ekspluatācijā (turpmāk – Būvvaldes akts).
3. Izsoles priekšmeta nomas speciālie nosacījumi
3.1. Ražošanas ēkas būvdarbi tiek veikti Projekta ietvaros. Ražošanas ēkas būvniecībai izdota būvatļauja / Būvniecības lietas Nr. BIS-BL-906956-12985. Ražošanas ēku plānots nodot ekspluatācijā 2028. gada pirmajā pusgadā un tā tiks nodota Nomniekam kā jaunuzcelta Nomas līgumā noteiktajā kārtībā, pēc tam, kad Iznomātājs ēku būs pieņēmis ekspluatācijā, t.i., ir parakstīts normatīvajos aktos noteiktais akts par ēkas pieņemšanu ekspluatācijā (Būvvaldes akts).
3.2. Lai nodrošinātu Projekta īstenošanu atbilstoši MK noteikumos Nr. 593 noteiktajam, Nomas tiesības pretendents kā komersants, kas darbosies Nomas objektā un sniegs ieguldījumu investīcijas mērķu sasniegšanā, nav saistīts ar šādām tautsaimniecības nozarēm (atbilstoši Eiropas Parlamenta un Padomes 2006. gada 20. decembra Regulai (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (Eiropas Savienības Oficiālais Vēstnesis, 2006. gada 30. decembris, Nr. L 393) komersanta pamatdarbībā (nepārsniedz 50 procentus no neto apgrozījuma) projekta īstenošanas vietā:
3.2.1. elektroenerģija, gāzes apgāde, siltumapgāde, ja komersanta darbība saistīta ar tādas enerģijas ražošanu, pārveidi, pārvadi un sadali, kas iegūta no fosilajiem energoresursiem (Saimniecisko darbību statistiskās klasifikācijas (turpmāk – NACE) kods D), izņemot NACE kodā D minēto gaisa kondicionēšanu;
3.2.2. ūdensapgāde, kā arī notekūdeņu, atkritumu apsaimniekošana un sanācija, izņemot otrreizējo pārstrādi (NACE kods E);
3.2.3. vairumtirdzniecība un mazumtirdzniecība, izņemot automobiļu un motociklu remontu (NACE kods G);
3.2.4. finanšu un apdrošināšanas darbības (NACE kods K);
3.2.5. operācijas ar nekustamo īpašumu (NACE kods L);
3.2.6. valsts pārvalde un aizsardzība, obligātā sociālā apdrošināšana (NACE kods O);
3.2.7. azartspēles un derības (NACE kods R92);
3.2.8. tabakas audzēšana (NACE kods A01.15), akmeņogļu un lignīta ieguve (NACE kods B5), jēlnaftas un dabasgāzes ieguve (NACE kods B6), tabakas izstrādājumu ražošana (NACE kods C12), koksa un naftas pārstrādes produktu ražošana (NACE kods C19);
3.2.9. ārpusteritoriālo organizāciju un institūciju darbība (NACE kods U);
3.2.10. no 2025. gada 1. janvāra nav saistītas ar NACE 2.1. redakcijā iekļautajām šādām tautsaimniecības nozarēm (atbilstoši Eiropas Komisijas 2022. gada 10. oktobra Deleģētajai Regulai (ES) 2023/137, ar kuru groza Eiropas Parlamenta un Padomes Regulu (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju) komersanta pamatdarbībā (nepārsniedz 50 procentus no neto apgrozījuma) projekta īstenošanas vietā:

3.2.10.1. elektroenerģija, gāzes apgāde, siltumapgāde un gaisa kondicionēšana, ja komersanta darbība saistīta ar tādas enerģijas ražošanu, pārveidi, pārvadi un sadali, kas iegūta no fosilajiem energoresursiem (NACE kods D);
3.2.10.2. ūdensapgādes, kanalizācijas, atkritumu apsaimniekošanas darbības, izņemot sanāciju, remediāciju un otrreizējo pārstrādi (NACE kods E);
3.2.10.3. vairumtirdzniecība un mazumtirdzniecība (NACE kods G);
3.2.10.4. finanšu un apdrošināšanas darbības (NACE kods L);
3.2.10.5. operācijas ar nekustamo īpašumu (NACE kods M);
3.2.10.6. valsts pārvalde un aizsardzība, obligātā sociālā apdrošināšana (NACE kods P);
3.2.10.7. azartspēles un derības (NACE kods S92);
3.2.10.8. tabakas audzēšana (NACE kods A01.15), akmeņogļu un lignīta ieguve (NACE kods B5), jēlnaftas un dabasgāzes ieguve (NACE kods B6), tabakas izstrādājumu ražošana (NACE kods C12), koksa un naftas pārstrādes produktu ražošana (NACE kods C19);
3.2.10.9. ārpusteritoriālu organizāciju un institūciju darbības (NACE kods V);

3.3. Lai nodrošinātu Projekta sasniedzamos rādītājus, Nomas tiesību pretendents apņemas Nomas līgumā noteiktajā kārtībā Nomas objektā un tā teritorijā:
3.3.1. līdz 2029. gada 31. decembrim izveidot ne mazāk kā 45 (četrdesmit piecas) jaunu darba vietu, paredzot Taisnīgas pārkārtošanās fonda finansējumu ne vairāk kā 175 166 euro uz vienu darba vietu;
3.3.2. līdz 2029. gada 31. decembrim Nomas objektā veikt nefinanšu investīcijas savos nemateriālajos ieguldījumos un pamatlīdzekļos ne mazāk kā 1 415 782 EUR (viens miljons četri simti piecpadsmit tūkstoši septiņi simti astoņdesmit divi  euro).
3.4. Papildus Nomas līgumā un normatīvajos aktos noteiktajiem gadījumiem, ja Nomnieks nenodrošinās Nolikuma 3.2. un 3.3. punktos noteikto prasību izpildi, Iznomātājam ir tiesības vienpusēji lauzt Nomas līgumu tajā noteiktajā kārtībā un termiņā, neatlīdzinot Nomnieka zaudējumus, kas saistīti ar Nomas līguma pirmstermiņa izbeigšanu, un Nomnieka veiktos izdevumus Nomas objektam.
3.5. Iznomātājam ir tiesības pieprasīt un Nomnieks apņemas sniegt progresa ziņojumus par Nolikuma 3.3. punktā noteikto saistību izpildi Iznomātāja noteiktajā termiņā.
3.6. Ja Ražošanas ēkas būvniecības procesa laikā Nomnieks ierosina Nomas objekta tehnisko risinājumu izmaiņas atbilstoši savām vajadzībām, tad Iznomātājs, izvērtējot ietekmi uz Projektu un Nomas objekta turpmāku izmantošanu, var vienoties ar Nomnieku par tehnisko risinājumu izmaiņām. Jebkādas izmaiņas var tikt veiktas par Nomnieka līdzekļiem, ja nav pieejami līdzekļi Projekta ietvaros. 
3.7. Iznomātājs neuzņemas atbildību par to, ja Nomnieks Nomas objektā savu Investīciju plānu nerealizē vispār vai realizē neatbilstoši projektā noteiktajam. Šajā sakarā Nomnieks uzņemas risku par visiem iespējamiem zaudējumiem, un nesaņem no Iestādes nekādu izdevumu atlīdzību (ne nepieciešamo, ne derīgo, ne greznuma izdevumu) par jebkuriem ieguldījumiem, kas saistīti ar Nomas objektu. 
3.8. Nomas līguma darbības laikā Nomniekam ir pienākums kā krietnam un rūpīgam saimniekam rūpēties par Nomas objektu un atbildēt kā īpašniekam pret visām trešajām personām.
3.9. Papildus Nomas objekta nomas maksai (tai skaitā – zemes nomas maksai) saskaņā ar Iznomātāja rēķiniem Nomnieks maksā nekustamā īpašuma nodokli par Nomas objektu un citus maksājumus, kas ir noteikti Nomas līgumā, Nomas objekta apsaimniekošanas pakalpojumu līgumā un līgumos ar komunālo, u.c. pakalpojumu sniedzējiem. 
3.10. Nomas objekta uzturēšanu un apsaimniekošanu nodrošinās un organizēs Nomnieks par saviem līdzekļiem. Ne vēlāk kā 20 (divdesmit) dienu laikā pēc Ražošanas ēkas nodošanas ekspluatācijā Nomnieks saskaņo ar Iznomātāju Nomas objekta apsaimniekošanas kārtību un nodrošina līgumu vai citu vienošanos noslēgšanu ar komunālo pakalpojumu sniedzējiem par apkures, ūdensapgādes un kanalizācijas pakalpojumu nodrošināšanu, sadzīves atkritumu izvešanu un citu komunālo pakalpojumu nodrošināšanu; Nomas objektā esošās ūdens apgādes (t.sk. ūdens pievadi, krāni u.tml.) sistēmas, apkures sistēmas, ventilācijas sistēmas, dzesēšanas sistēmas, kanalizācijas sistēmas (t.sk. tualešu aprīkojums), elektroapgādes sistēmas uzturēšanu (t.sk. remonts, apkope), kā arī jebkurām citām darbībām, lai tiktu nodrošināta netraucēta un kvalitatīva Nomas objekta lietošana un saglabāšana.

3.11. Nomniekam ir tiesības nodot Nomas objektu apakšnomā ar šādiem nosacījumiem:

3.11.1. Apakšnomas gadījumā Nomniekam jāveic nomas tiesību publiska izsole, nodrošinot atklātu, pārredzamu un nediskriminējošu procedūru, tai skaitā izstrādājot izsoles nolikumu un publicējot informāciju par izsoli Ventspils pašvaldības oficiālajā tīmekļvietnē www.ventspils.lv un vietējā laikrakstā. Nomniekam ir tiesības publicēt sludinājumu arī citos plašsaziņas.
3.11.2. Nomniekam ir tiesības nodot Nomas objektu apakšnomā tikai ar iepriekšēju Iznomātāja piekrišanu;

3.11.3. Apakšnomas līgumā ir jānosaka aizliegums apakšnomniekam nodot Nomas objektu tālāk lietošanā trešajām personām;
3.11.4. Apakšnomas līguma noteikumi nedrīkst būt pretrunā ar Nomas līgumu un Nomniekam jānodrošina Noteikumu 3.2. un 3.3. punktos minēto speciālo noteikumu izpilde.

4. Izsoles izsludināšana un Nomas tiesību pretendenti
4.1. Sludinājums par Nomas tiesību izsoli un Nolikums tiek publicēts Ventspils pašvaldības oficiālajā tīmekļvietnē www.ventspils.lv un vietējā laikrakstā (turpmāk – Sludinājums). Iznomātājam ir tiesības publicēt Sludinājumu arī citos plašsaziņas līdzekļos, kā arī informēt par to personas, kas iepriekš ir izteikušas vēlmi nomāt Nomas objektu.
4.2. Ar Nolikumu var iepazīties un to saņemt bez maksas, kā arī saņemt papildus informāciju, Ventspils pašvaldības iestādē “Ventspils osta”, Ostas ielā 23, Ventspilī, darba dienās no plkst.8.00 līdz plkst.12.00 un no 13:00 līdz 17:00 (piektdienās līdz plkst. 16:00) vai arī brīvi lejupielādēt no tīmekļvietnes www.ventspils.lv.

4.3. Nomas objekta būvprojekta detalizētu informāciju var iegūt, sazinoties ar Iestādes kontaktpersonu – Juris Tovstuļaks (tālr. 63624323, e-pasts: juris.tovstulaks_vo@ventspils.lv).
4.4. Nomas tiesību pretendents var būt komersants, kas ir liels, vidējs vai mazs komersants bez valsts vai pašvaldību kapitāla daļas
, ja tas uz pieteikuma iesniegšanas dienu atbilst visām šādām prasībām:

4.4.1. pretendenta plānotās darbības Nomas objektā atbilst Nolikuma 1.4., 3.2. un 3.3. punktu nosacījumiem; 

4.4.2. pretendents Nolikumā noteiktajā termiņā un kārtībā iesniedzis Pieteikumu dalībai izsolē (Nolikuma 2.pielikums) un Investīciju plānu (Nolikuma 3.pielikums);

4.4.3. līdz reģistrācijas brīdim ir iemaksājis Nolikuma 5.2. punktā noteikto izsoles nodrošinājuma maksu; 
4.4.4. pretendents saskaņā ar spēkā esošajiem normatīvajiem aktiem un Nolikumu var iegūt izsolāmās Nomas tiesības; 
4.4.5. pretendents ir sniedzis patiesu informāciju, lai apliecinātu atbilstību Nolikuma prasībām;
4.4.6. pretendents nav atzīstams par nelabticīgu, ievērojot šādus potenciālā Nomas tiesību pretendenta labticības izvērtēšanas kritērijus:

4.4.6.1. pretendentam saskaņā ar Ventspils pašvaldībā pieejamo informāciju nav maksājumu (nodokļu un citu maksājumu) parādu vai cita veida neizpildītas saistības attiecībā pret Ventspils pašvaldību; 
4.4.6.2. Ventspils pašvaldība vai tās kapitālsabiedrības ar pretendentu pēdējā gada laikā no šīs izsoles pieteikuma iesniegšanas nav vienpusēji izbeigušas ar šo pretendentu noslēgto līgumu par īpašuma lietošanu, jo pretendents nav pildījis līgumā noteiktos pienākumus, vai stājies spēkā tiesas nolēmums, uz kura pamata tiek izbeigts ar iznomātāju (nomas tiesību ieguvēju) noslēgts līgums par īpašuma lietošanu pretendenta rīcības dēļ;

4.4.6.3. pretendents pēdējā gada laikā no šīs izsoles pieteikuma iesniegšanas dienas nav labticīgi pildījis ar Ventspils pašvaldību vai tās kapitālsabiedrībām noslēgtajā līgumā par īpašuma lietošanu noteiktos nomnieka pienākumus - tam ir bijuši vismaz trīs maksājumu kavējumi, kas kopā pārsniedz vienu nomas maksas aprēķina periodu, vai Ventspils pašvaldībai zināmi publiskas personas nekustamā īpašuma uzturēšanai nepieciešamo pakalpojumu maksājumu parādi, vai pretendentam ir jebkādas citas būtiskas neizpildītas līgumsaistības pret Ventspils pašvaldību;

4.4.6.4. pretendents vai persona, kura ir pretendenta valdes vai padomes loceklis, pārstāvēttiesīgā persona vai prokūrists ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, nav atzīta par vainīgu vai tai nav piemērots piespiedu ietekmēšanas līdzeklis par jebkuru no šādiem noziedzīgiem nodarījumiem:
4.4.6.4.1. noziedzīgas organizācijas izveidošanu, vadīšanu, iesaistīšanos tajā vai tās sastāvā ietilpstošā organizētā grupā vai citā noziedzīgā formējumā vai piedalīšanos šādas organizācijas izdarītos noziedzīgos nodarījumos;
4.4.6.4.2. kukuļņemšanu, kukuļdošanu, kukuļa piesavināšanos, starpniecību kukuļošanā, neatļautu piedalīšanos mantiskos darījumos, neatļautu labumu pieņemšanu, komerciālu uzpirkšanu, prettiesiska labuma pieprasīšanu, pieņemšanu vai došanu, tirgošanos ar ietekmi;
4.4.6.4.3. krāpšanu, piesavināšanos vai noziedzīgi iegūtu līdzekļu legalizēšanu;
4.4.6.4.4. terorismu, terorisma finansēšanu, teroristu grupas izveidi vai organizēšanu, ceļošanu terorisma nolūkā, terorisma attaisnošanu, aicinājumu uz terorismu, terorisma draudiem vai personas vervēšanu vai apmācīšanu terora aktu veikšanai;
4.4.6.4.5. cilvēku tirdzniecību;
4.4.6.4.6. izvairīšanos no nodokļu vai tiem pielīdzināto maksājumu samaksas.
4.4.6.5. pretendentam nav ar tiesas spriedumu pasludināts maksātnespējas process, ar tiesas spriedumu netiek īstenots tiesiskās aizsardzības process vai ar tiesas lēmumu netiek īstenots ārpustiesas tiesiskās aizsardzības process, nav uzsākta bankrota procedūra, nav piemērota sanācija vai mierizlīgums un nav izbeigta saimnieciskā darbība, vai tas neatbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
4.4.6.6. pretendentam saskaņā ar Valsts ieņēmumu dienesta administrēto nodokļu (nodevu) parādnieku datu bāzē pieejamo informāciju Pieteikuma iesniegšanas brīdī nav nodokļu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz EUR 150;
4.4.6.7. uz pretendentu, tā valdes vai padomes locekli, patieso labuma guvēju, pārstāvēttiesīgo personu vai prokūristu, nedrīkst būt noteiktas starptautiskās vai nacionālās sankcijas vai būtiskās finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kas kavēs Nomas līguma izpildi;
4.4.6.8. pretendentam ir nevainojama reputācija – pretendenta dalībnieka, valdes locekļa, padomes locekļa vai citas pārstāvēttiesīgās personas rīcība neatkarīgam vērotājam nerada šaubas par pienākumu profesionālu izpildi kā krietnam un rūpīgam saimniekam.
5. Pieteikuma dokumenti un to noformēšana

5.1. Pieteikumu dalībai izsolē kopā ar citiem Nolikumā minētajiem dokumentiem iesniedz Sludinājumā norādītajā termiņā un veidā.
5.2. Līdz pieteikuma par piedalīšanos izsolē iesniegšanai pretendentam jāsamaksā izsoles nodrošinājuma maksa 15 000 EUR (piecpadsmit tūkstoši euro) (turpmāk – Izsoles nodrošinājums), ieskaitot to Ventspils pašvaldības iestādes “Ventspils osta” (vienotais reģistrācijas numurs 40900035086) kontā LV38RIKO0002930349051, AS Luminor Bank, SWIFT kods RIKOLV2X. Ja pretendents izsoles rezultātā iegūst Nomas tiesības un paraksta Nomas līgumu, iemaksātais Izsoles nodrošinājums tiek ieskaitīts nomas maksā saskaņā ar Nomas līguma noteikumiem. 
5.3. Dalībai izsolē pretendents iesniedz šādus dokumentus:
5.3.1. pieteikumu dalībai izsolē, ko sagatavo saskaņā ar Noteikumu 2. pielikumu. Pretendenta pieteikums dalībai izsolē jāparaksta personai ar tiesībām pārstāvēt pretendentu vai tās pilnvarotam pārstāvim, pievienojot pilnvaru, ar kuru pieteikuma parakstītājam ir piešķirtas paraksta tiesības, ja pieteikumu paraksta persona, kas nav pretendenta pārstāvēttiesīgā persona;

5.3.2. ja pretendents ir reģistrēts ārvalstīs, attiecīgās valsts uzņēmumu reģistra pilnu izziņu par komersantu un komersanta amatpersonu pārstāvības tiesībām. Attiecībā uz Latvijā reģistrētu komersantu, Izsoles komisija informāciju iegūst, izmantojot publiski pieejamos reģistrus; 
5.3.3. Investīciju plānu, kas sagatavots saskaņā ar Nolikuma 3.pielikumu; 
5.3.4. Izsoles nodrošinājuma iemaksu apliecinošu dokumentu. 

5.4. Pieteikuma dokumentiem jābūt skaidri salasāmiem, lai izvairītos no jebkādiem pārpratumiem. Ja Izsoles komisijai nepieciešams pārliecināties par dokumenta oriģināla juridisko spēku vai dokumenta atvasinājuma (kopijas) pareizību, Izsoles komisija dokumentu salīdzināšanai var pieprasīt, lai tiek uzrādīts dokumenta oriģināls, kas atšķirības gadījumā būs noteicošais dokuments. Ja pastāvēs jebkāda veida pretrunas starp skaitlisko vērtību apzīmējumiem ar vārdiem un skaitļiem, noteicošais būs apzīmējums ar vārdiem.

5.5. Pieteikuma dokumenti jāsagatavo valsts valodā. Ārvalstīs izdotiem dokumentiem vai dokumentiem svešvalodā jāpievieno notariāli apliecināts dokumenta tulkojums valsts valodā, tie jānoformē atbilstoši normatīvo aktu un Latvijai saistošu starptautisku līgumu noteikumiem.

5.6. Visas izmaksas, kas saistītas ar pieteikumu sagatavošanu, sedz pretendents un tās netiek atlīdzinātas.

5.7. Pretendents izsolei var iesniegt tikai vienu pieteikuma variantu. Pretendentu iesniegtie dokumenti netiek atdoti atpakaļ.
6. Pieteikumu iesniegšana izsolei
6.1. Pieteikumi dalībai izsolē jāiesniedz līdz 2026. gada 17. augustam, plkst.12.00. Dokumentus var iesniegt darbdienās no plkst. 8.00 līdz plkst. 17.00 (piektdienās līdz plkst. 16:00), ievērojot pusdienu pārtraukumu no plkst. 12.00 līdz plkst. 13.00, Iestādei Ostas ielā 23, Ventspilī (tālrunis 63624323). Pieteikums jāiesniedz personīgi vai jānosūta pa pastu, vai arī izmantojot kurjerpastu. Pretendents ir tiesīgs iesniegt Nolikuma 5.3. apakšpunktā norādītos dokumentus elektroniski uz Iestādes e-pastu: ventspils.osta@ventspils.lv, izmantojot drošu elektronisko parakstu. Elektroniski iesniegtam pieteikumam jābūt parakstītam ar drošu elektronisku parakstu un noformētam atbilstoši Ministru kabineta 2005.gada 28.jūnija noteikumiem Nr.473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”.
6.2. Pretendentam ir pienākums nodrošināt pieteikuma iesniegšanu līdz Nolikuma 6.1. punktā minētajam termiņam.  Pēc noteiktā termiņa pieteikumi netiks pieņemti. 
6.3. Izsoles pieteikumus reģistrē iesniegšanas secībā, norādot to reģistrācijas numuru, saņemšanas datumu un laiku, apliecinot ar parakstu.
6.4. Informācija par reģistrētiem pretendentiem un to skaitu netiek izpausta līdz Izsoles komisijas sēdei, kurā tiek izvērtēta pretendentu un iesniegto pieteikuma dokumentu atbilstība Nolikuma prasībām.
6.5. Pretendentu un to iesniegto pieteikuma dokumentu atbilstības pārbaudi Nolikuma prasībām veic Izsoles komisija slēgtā sēdē. Izsoles komisijas sēde var notikt arī attālināti.
6.6. Izsoles komisijai ir tiesības pieaicināt Ventspils pašvaldības speciālistus un citus ekspertus pretendentu un to iesniegto pieteikuma dokumentu atbilstības pārbaudei un atzinumu sniegšanai.

6.7. Izsoles komisijai ir tiesības lūgt pretendentiem precizēt iesniegtos pieteikuma dokumentus, nosakot termiņu šādu precizējumu iesniegšanai.
6.8. Ja pieteikuma dokumenti nav sagatavoti atbilstoši Nolikuma prasībām vai tajos nav iekļauta Nolikumā minētā informācija, pretendent atbilst vienam vai vairākiem Nolikuma 4.4.6. apakšpunktā noteiktajiem kritērijiem, Nomas tiesības pretendents neatbilst Nolikuma 3.2. punktā un 3.3. punktā minētajiem nosacījumiem, Izsoles komisija pieņem lēmumu par Nomas tiesības pretendenta izslēgšanu no dalības izsolē un Pieteikumu neizskata.
6.9. Dalībai izsolē nepielaistajiem pretendentiem 2 (divu) darba dienu laikā tiek izsniegts Izsoles komisijas slēgtās sēdes protokola izraksts un atmaksāts Izsoles nodrošinājums.
6.10. Ar pieteikuma iesniegšanu uzskatāms, ka pretendents piekrīt šiem Noteikumiem, kā arī piekrīt Iestādes un Izsoles komisijas veiktajai personas datu apstrādei izsoles veikšanai un Nomas līguma noslēgšanas mērķim.

7. Izsoles norise un Nomas līguma slēgšana

7.1. Nomas objekta mutiska izsole notiek 2026. gada 26. augustā plkst. 15.00, Jūras ielā 36, Ventspilī, Ventspils pašvaldības iestādes “Ventspils domes administrācija” telpās, 2. stāva zālē.
7.2. Izsole ir atklāta. Pretendentu reģistrācija izsolei notiek izsoles norises vietā no pl.14.30 līdz pl.14.55.
7.3. Pretendenti, uzrādot Izsoles komisijai personu apliecinošu dokumentu un pilnvarojumu (ja nepārstāv paraksttiesīgā persona) pārstāvēt pretendentu Nomas objekta nomas tiesību izsolē, tiek reģistrēti izsoles dalībnieku sarakstā un tiem tiek izsniegtas reģistrācijas kartītes ar kārtas numuriem atbilstoši pieteikuma iesniegšanas secībai. Izsoles dalībnieku sarakstā reģistrētais izsoles pretendents kļūst par izsoles dalībnieku. Izsoles dalībnieki ar parakstu apliecina, ka iepazinušies ar Nolikumu un tā pielikumiem un Izsoles dalībniekam ir saprotama izsoles norises kārtība. Izsoles dalībnieku sarakstā ieraksta katra izsoles dalībnieka nosaukumu, kā arī izsoles dalībnieks pārstāvja vārdu un uzvārdu. 
7.4. Izsoles dalībniekam ir tiesības rakstveidā atsaukt savu dalību izsolē līdz izsoles sākumam, iesniedzot pieteikumu Izsoles komisijai ne vēlāk kā 30 minūtes pirms izsoles norises. Šādā gadījumā izsoles dalībniekam 10 (desmit) darba dienu laikā tiek atmaksāts Izsoles nodrošinājums.

7.5. Izsole atzīstama par nenotikušu un rīkojama jauna izsole šādos gadījumos:
7.5.1. nav saņemts neviens pieteikums dalībai izsolē;
7.5.2. uz izsoli nav ieradies neviens no iepriekš reģistrētajiem pretendentiem;
7.5.3. visu pretendentu pieteikuma dokumenti neatbilst Nolikuma prasībām;
7.5.4. neviens pretendents neatbilst Nolikumā izvirzītajām prasībām pretendentiem;
7.5.5. neviens no reģistrētajiem izsoles dalībniekiem nepārsola izsoles sākumcenu;
7.5.6. ja neviens no pretendentiem, kurš ieguvis tiesības slēgt Nomas līgumu, nenoslēdz to noteiktajā termiņā;
7.5.7. vienīgais izsoles dalībnieks ir atsaucis savu dalību izsolē šajos Noteikumos noteiktajā kārtībā.
7.6. Izsoles komisija ir tiesīga pārbaudīt pretendentu un izsoles dalībnieku sniegtās ziņas. Pretendents vai izsoles dalībnieks netiek pielaists dalībai izsolē vai netiek iekļauts izsoles dalībnieku sarakstā vai netiek atzīts par izsoles uzvarētāju, ja tiek atklāts, ka viņš ir sniedzis nepatiesas ziņas. 
7.7. Izsoles gaita tiek protokolēta, protokolā norādot visus izsoles dalībniekus, katra izsoles dalībnieka solītās nomas maksas summas, sarindojot tās Nolikuma 7.3.  punktā noteiktajā secībā. Ja kāds no reģistrētajiem izsoles dalībniekiem nav ieradies uz izsoli, tad par to izdara ierakstu izsoles protokolā. Izsoles protokolu paraksta visi Izsoles komisijas locekļi.
7.8. Ja izsolei pieteicies tikai viens pretendents, izsoli atzīst par notikušu. Iestāde pretendentam piedāvā slēgt Nomas līgumu par maksu, kas ir vienāda ar izsoles sākumcenu.
7.9. Izsoles komisija, atklājot izsoli, sastāda izsoles dalībnieku sarakstu (pielikums izsoles protokolam), kurā izsoles gaitā tiek fiksēta katra dalībnieka piedāvātā cena, cenas atzīmēšanu turpinot, kamēr to paaugstina. Atsakoties no tālākas solīšanas, katrs izsoles dalībnieks ar parakstu Izsoles dalībnieku sarakstā apstiprina savu pēdējo solīto cenu.
7.10. Izsoles vadītājs, atklājot izsoli, nosauc Nomas objektu un sastāvu un paziņo izsoles sākumcenu. Izsole notiek ar augšupejošu soli. Solīšana sākas no nosacītās cenas un notiek tikai pa noteikto izsoles soli.
7.11. Izsoles dalībnieki solīšanas procesā apliecina gatavību solīt nosaukto maksu, paceļot savu reģistrācijas kartīti ar numuru. Izsole notiek tikai pa vienam izsoles solim, katrā solījumā paaugstinot cenu par vienu soli.
7.12. Kad nosaukto pēdējo augstāko Nomas objekta nomas maksu ir gatavs solīt tikai viens dalībnieks, izsoles vadītājs 3 (trīs) reizes atkārto pēdējo nosolīto Nomas objekta nomas maksu, fiksē to ar āmura piesitienu.
7.13. Izsoles beigās Izsoles vadītājs paziņo, ka izsole ir beigusies, kā arī nosauc visaugstāko nosolīto Nomas objekta nomas maksu un izsoles dalībnieku, kurš to nosolījis un ieguvis tiesības slēgt Nomas līgumu.

7.14. Izsoles dalībnieks, kurš pēdējais piedāvājis augstāko Nomas objekta nomas maksu, pēc nosolīšanas ar parakstu protokolā apliecina tajā norādītās Nomas objekta nomas maksas atbilstību nosolītajai.
7.15. Lēmumu par izsoles rezultātu apstiprināšanu pieņem Izsoles komisija. Lēmums par izsoles rezultātiem 10 darba dienu laikā pēc izsoles rezultātu apstiprināšanas tiek publicēts internetā Ventspils pašvaldības oficiālajā tīmekļvietnē www.ventspils.lv. 
7.16. Izsoles komisija neapstiprina izsoles rezultātus, ja: 
7.16.1. tiek konstatēts, ka nepamatoti noraidīta kāda dalībnieka piedalīšanās izsolē vai nepareizi noraidīts kāds pārsolījums;
7.16.2. tiek konstatēts, ka bijusi noruna atturēt kādu no piedalīšanās izsolē;
7.16.3. atklājas, ka Nosolītājs (Pēdējais pārsolītais solītājs) ir tāda persona, kura nevar slēgt darījumus, vai kurai nebija tiesību piedalīties izsolē.
7.17. Atbilstoši Ventspils pašvaldības domes 2026. gada 9. aprīļa lēmuma Nr. 41 “Par projekta “Ražošanas ēkas izbūve Ventspils Augsto tehnoloģiju parks 4, Ventspilī” īstenošanu” 4. punktam pēc ražošanas un biroju ēkas Ventspils Augsto tehnoloģiju parks 4, Ventspilī, telpu nomas izsoles noslēguma Ventspils pašvaldības dome pieņem lēmumu par Projekta turpmāko īstenošanu. Pirms šajā punktā minētā Ventspils pašvaldības domes lēmuma pieņemšanas Iestāde veic Nosolītāja iesniegtā Nomas objekta turpmākās izmantošanas un investīciju plāna (3. pielikums) atbilstības izvērtēšanu Projekta realizācijai un sasniedzamajiem rezultātiem. Iestādei Nomas objekta turpmākās izmantošanas un investīciju plāna izvērtēšanā un atzinuma sniegšanā ir tiesības piesaistīt Ventspils pašvaldības darbiniekus un citus neatkarīgus ekspertus.
7.18. Iestāde 10 (desmit) darba dienu laikā pēc Nolikuma 7.17. punktā minētā Ventspils pašvaldības domes lēmuma pieņemšanas Nosolītājam piedāvā slēgt Nomas līgumu (Nolikuma 4. pielikumā noteiktajā redakcijā), nosūtot Nosolītājam Iestādes parakstītu Nomas līgumu. Nosolītājs 5 (piecu) darba dienu laikā no Nomas līguma nosūtīšanas dienas iesniedz Iestādei parakstītu Nomas līgumu. Ja šajā punktā minētajā termiņā Nosolītājs Nomas līgumu neparaksta, iesniedzot vai neiesniedzot attiecīgu atteikumu, ir uzskatāms, ka Nosolītājs no Nomas līguma slēgšanas ir atteicies, un Izsoles nodrošinājums Nosolītājam netiek atmaksāts.

7.19. Ja Nosolītājs atsakās slēgt Nomas līgumu, Iestāde var piedāvāt slēgt Nomas līgumu izsoles dalībniekam, kurš piedāvājis nākamo augstāko Nomas objekta nomas maksu (turpmāk – Pēdējais pārsolītais solītājs). Iestāde 10 (desmit) darba dienu laikā pēc minētā piedāvājuma nosūtīšanas publicē attiecīgu informāciju Ventspils pašvaldības oficiālajā tīmekļvietnē www.ventspils.lv.

7.20. Pēdējais pārsolītais solītājs atbildi uz 7.19. punktā minēto piedāvājumu sniedz 5 (piecu) darba dienu laikā pēc tā saņemšanas dienas. Ja Pēdējais pārsolītais solītājs piekrīt parakstīt Nomas līgumu par paša nosolīto augstāko Nomas objekta nomas maksu, tas 5 (piecu) darba dienu laikā no Iestādes parakstīta Nomas līguma nosūtīšanas dienas paraksta Nomas līgumu.

7.21. Ja Pēdējais pārsolītais solītājs Nomas līgumu neparaksta Nolikuma 7.20. punktā noteiktajā kārtībā un termiņā, iesniedzot vai neiesniedzot attiecīgu atteikumu, ir uzskatāms, ka Pēdējais pārsolītais solītājs no Nomas līguma slēgšanas ir atteicies, un Izsoles nodrošinājums Pēdējam pārsolītam solītājam netiek atmaksāts.

7.22. Informācija par Nomas līguma noslēgšanu ne vēlāk kā 10 (desmit) darba dienu laikā pēc tā noslēgšanas tiek publicēta internetā Ventspils pašvaldības oficiālajā tīmekļvietnē www.ventspils.lv. 

7.23. Pretendenta iemaksātais Izsoles nodrošinājums tiek atmaksāts:

7.23.1. izsoles dalībniekiem, kuri nav ieguvuši Nomas tiesības, bet kuri, izpildot visas Nolikuma prasības, piedalījās solīšanā, Izsoles nodrošinājums tiek atmaksāts, pārskaitot to uz pieteikumā norādīto norēķinu kontu 10 (desmit) darba dienu laikā pēc Nomas līguma noslēgšanas dienas vai no dienas, kad tiek pieņemts lēmums par izsoles atzīšanu par nenotikušu vai spēkā neesošu;

7.23.2. Nomas tiesību pretendentiem, kuri netika pielaisti dalībai izsolē sakarā ar pieteikuma vai pretendenta neatbilstību, Izsoles nodrošinājums tiek atmaksāts, pārskaitot to uz pieteikumā norādīto norēķinu kontu 10 (desmit) darba dienu laikā no Izsoles norises dienas;
7.23.3. Pēdējam pārsolītam solītājam Izsoles nodrošinājums tiek atmaksāts, pārskaitot to uz pieteikumā norādīto norēķinu kontu 10 (desmit) darba dienu laikā pēc tam, kad Nosolītājs parakstījis Nomas līgumu;
7.23.4. Nosolītājam un Pēdējam pārsolītam solītājam, pārskaitot to uz pieteikumā norādīto norēķinu kontu 10 (desmit) darba dienu laikā pēc tāda Nolikuma 7.17. punktā Ventspils pašvaldības domes lēmuma pieņemšanas dienas, ar kuru Ventspils pašvaldības dome nolemj Projekta turpmāko īstenošanu pārtraukt;
7.24. Pretendenta iemaksātais Izsoles nodrošinājums netiek atmaksāts:
7.24.1. izsoles dalībniekam, kurš izsoles norises laikā atsakās piedalīties solīšanā vai nesola;
7.24.2. Nosolītājam vai Pēdējam pārsolītam solītājam, kurš ieguvis tiesības slēgt Nomas līgumu, bet no tā parakstīšanas ir atteicies;
7.24.3. ja pretendents vai izsoles dalībnieks ir sniedzis nepatiesas ziņas.
7.25. Izsoles komisija saglabā tiesības pieņemt lēmumu par izsoles pārtraukšanu jebkurā brīdī, un neuzņemas nekādas saistības pret pretendentu šai sakarā. Izsoles nodrošinājums pretendentam tiek atmaksāts, pārskaitot to uz pieteikumā norādīto norēķinu kontu 10 (desmit) darba dienu laikā no lēmuma par izsoles pārtraukšanu pieņemšanas dienas.

8. Sūdzību iesniegšana

Izsoles rezultātus var apstrīdēt un sūdzības par Iestādes vai Izsoles komisijas rīcību var iesniegt Ventspils pašvaldības izpilddirektoram, adrese Jūras iela 36, Ventspils, LV-3601, dome@ventspils.lv, viena mēneša laikā no izsoles norises dienas.
9. Citi noteikumi
9.1. Iestādei un Nomniekam, parakstot Nomas līgumu, bez saskaņošanas ar Ventspils pašvaldību ir tiesības tajā veikt nebūtiskus grozījumus un precizējumus.

9.2. Ar Nomas līguma spēkā stāšanās brīdi (vai brīdi, kad pieņem Nomas objektu savā lietošanā pēc nodošanas ekspluatācijā) nomnieks apņemas uzturēt Nomas objektu un tam piegulošo publiskā lietošanā esošo teritoriju atbilstoši normatīvo aktu prasībām, t.sk. Ventspils pašvaldības saistošajos noteikumos noteiktajām prasībām, kā arī maksāt normatīvajos aktos noteikto nekustamā īpašuma nodokli.

9.3. Ventspils pašvaldības iestāde “Ventspils osta”, apstrādājot izsoles procesā iegūtos fizisko personu datus, ievēro Eiropas Parlamenta un Padomes 2016. gada 27. aprīļa Regulā 2016/679 par fizisku personu aizsardzību attiecībā uz personu datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) un nacionālajos normatīvajos aktos par personas datu apstrādi noteiktās prasības.

9.4. Izsoles dalībnieku personas datu apstrādes tiesiskais pamats ir Vispārīgās datu aizsardzības regulas 6.panta pirmā punkta c) apakšpunkts: apstrāde ir vajadzīga, lai izpildītu uz pārzini attiecināmu juridisku pienākumu. Ventspils pašvaldības iestāde “Ventspils osta” organizē nomas tiesības piešķiršanas procesu, atbilstoši Ministru kabineta 2018. gada 20. februāra noteikumos Nr. 97 “Publiskas personas mantas iznomāšanas noteikumi” noteiktai kārtībai.

9.5. Izsoles noteikumus paraksta Ventspils pašvaldības iestādes “Ventspils osta” vadītājs.

9.6. Nolikumam ir pievienoti šādi pielikumi:
9.6.1. Nomas objekta un teritorijas plāns (1. pielikums);
9.6.2. Pieteikums dalībai izsolē (2. pielikums);
9.6.3. Nomas objekta turpmākās izmantošanas un investīciju plāns (3.pielikums);
9.6.4. Nomas līguma projekts (4. pielikums).
Ventspils valstspilsētas pašvaldības iestādes 

“Ventspils osta” vadītājs                                                                                                    I.Sarmulis
Ventspilī, 2026. gada 7. jūlijā.

1. pielikums 
Ražošanas un biroju ēkas Ventspils Augsto tehnoloģiju parks 4, Ventspils un tai piesaistītā zemes gabala daļas nomas tiesību mutiska izsole 

Nomas objekta un teritorijas plāns
https://faili.ventspils.lv/index.php/s/5lcml7jNF1EVIQr 
Ventspils, 2026 





Ventspils valstspilsētas pašvaldības iestāde “Ventspils osta”


projektS Nr. 6.1.1.3/2/26/A/013


 “Ražošanas ēkas izbūve Ventspils augsto tehnoloģiju parks 4, Ventspils”. 





NOLIKUMS�


Ražošanas un biroju ēkas Ventspils Augsto tehnoloģiju parks 4, Ventspils un tai piesaistītā zemes gabala daļas nomas tiesību mutiska izsole 





Izsoles noteikumi








� Ministru kabineta 2023. gada 17. oktobra noteikumi Nr. 593 “Eiropas Savienības kohēzijas politikas programmas 2021.– 2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.3. pasākuma “Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku” īstenošanas noteikumi” (turpmāk – MK noteikumi Nr. 593).





� Mazs un vidējs komersants ir uzņēmums, kas atbilst Eiropas Komisijas 2014. gada 17. jūnija Regulas (ES) Nr. �HYPERLINK "https://eur-lex.europa.eu/legal-content/LV/TXT/?uri=CELEX%3A32014R0651" \t "_blank"��651/2014�, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. �HYPERLINK "https://eur-lex.europa.eu/legal-content/LV/TXT/?uri=CELEX%3A32014R0651" \t "_blank"��651/2014�), I pielikuma 2. pantam. Liels komersants šo noteikumu izpratnē ir uzņēmums, kas neatbilst regulas Nr. �HYPERLINK "https://eur-lex.europa.eu/legal-content/LV/TXT/?uri=CELEX%3A32014R0651" \t "_blank"��651/2014� I pielikumā noteiktajiem kritērijiem. 

